text: Trøjborg begraves lørdag
  08 maj 2012 kl. 08.32
  Jan Trøjborgs begravelse finder sted lørdag formiddag i Horsens. Alle, der vil mindes byens afdøde borgmester, er velkomne i kirken.
  Begravelsen af Horsens' borgmester kommer til at foregå i Klosterkirken. 
  - Efter et møde med familien i går aftes er det blevet aftalt, at Jans begravelse skal foregå i Klosterkirken i Horsens på lørdag kl. 10. Og helt i tråd med det, som Jan ville have ønsket, kan alle borgere komme og sige farvel, siger Lars Bjørn Petersen, kommunikationschef i Horsens Kommune, til ekstrabladet.dk og fortsætter:
  - Kirken er den største i Horsens, men eftersom vi forventer, at der vil komme rigtig mange mennesker, vil der også være mulighed for at lytte til gudstjenesten uden for kirken via opstillede højttalere. 
  Jan Trøjborg døde efter et hjertetilfælde i forbindelse med et motionscykelløb søndag den 6. maj. Han blev 56 år gammel.
  